Zagreb, 30. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15. i 98/19., u daljnjem tekstu: ZSSI), **u predmetu dužnosnika Tomislava Ćorića, ministra gospodarstva i održivog razvoja, Josipa Aladrovića, ministra rada, mirovinskog sustava, obitelji i socijalne politike, Olega Butkovića, ministra mora, prometa i infrastrukture,** **Roberta Hranja, načelnika Glavnog stožera oružanih snaga i Zorana Milanovića, predsjednika Republike Hrvatske,** na 124. sjednici, održanoj 30. travnja 2021., donosi sljedeću

**ODLUKU**

1. **Pokreće se postupak za odlučivanje o sukobu interesa protiv dužnosnika** **Tomislava Ćorića, ministra gospodarstva i održivog razvoja, zbog moguće povrede članka 7. podstavka e) ZSSI-a, koja proizlazi iz okolnosti da je dužnosnik Tomislav Ćorić u nekoliko navrata boravio u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, te predsjedavao povjerenstvom za provedbu natječaja i glasao za prijedlog koje je navedeno povjerenstvo 5. veljače 2020. uputilo Vladi Republike Hrvatske, dopis KLASA: 011-04/20-01/02, URBROJ: 517-10-2-20-23, a kojim je predložilo imenovanje Dragana Kovačevića za predsjednika Uprave trgovačkog društva Jadranski naftovod d.d., kao i da je kao član Vlade Republike Hrvatske glasao za odluku o imenovanju Dragana Kovačevića za predsjednika Uprave trgovačkog društva Jadranski naftovod d.d. na 205. sjednici Vlade Republike Hrvatske 6. veljače 2020.**
2. **Pokreće se postupak za odlučivanje o sukobu interesa protiv dužnosnika Josipa Aladrovića, ministra rada, mirovinskog sustava, obitelji i socijalne politike, zbog moguće povrede članka 7. podstavka e) ZSSI-a, koja proizlazi iz okolnosti da** **je boravio u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, te** **kao član Vlade Republike Hrvatske glasao za odluku o imenovanju Dragana Kovačevića za predsjednika Uprave trgovačkog društva Jadranski naftovod d.d. na 205. sjednici Vlade 6. veljače 2020.**
3. **Pokreće se postupak za odlučivanje o sukobu interesa protiv dužnosnika Olega Butkovića, ministra mora, prometa i infrastrukture, zbog moguće povrede članka 7. podstavka e) ZSSI-a, koja proizlazi iz okolnosti da je boravio u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, te kao član Vlade Republike Hrvatske glasao za odluku o imenovanju Dragana Kovačevića za predsjednika Uprave trgovačkog društva Jadranski naftovod d.d. na 205. sjednici Vlade 6. veljače 2020.**

1. **Postupak za odlučivanje o sukobu interesa protiv dužnosnika Zorana Milanovića, predsjednika Republike Hrvatske, neće se pokrenuti, budući da okolnosti navedene u prijavi vezano za boravak i druženje dužnosnika Zorana Milanovića u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, kao i okolnosti da je sjedište dužnosnikova trgovačkog društva EuroAlba Advisory d.o.o. na istoj adresi kao i sjedište trgovačkog društva Jadranski naftovod d.d., ne upućuju da je u postupanju navedenog dužnosnika došlo do moguće povrede odredbi ZSSI-a.**
2. **Postupak za odlučivanje o sukobu interesa protiv dužnosnika Roberta Hranja, načelnika Glavnog stožera oružanih snaga, neće se pokrenuti, budući da okolnosti navedene u prijavi vezano za boravak i druženje dužnosnika Roberta Hranja u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića, ne upućuju da je u postupanju navedenog dužnosnika došlo do moguće povrede odredbi ZSSI-a.**
3. **Pozivaju se dužnosnici Tomislav Ćorić, Josip Aladrović i Oleg Butković da u roku od 15 dana od dana primitka ove Odluke dostave Povjerenstvu očitovanje na razloge pokretanja ovog postupka te na ostale navode iz obrazloženja ove Odluke.**

Obrazloženje

Povjerenstvo je temeljem vlastitih saznanja o mogućem sukobu interesa dužnosnika Tomislava Ćorića, ministra gospodarstva i održivog razvoja 29. rujna 2020. otvorilo predmet P-216/20, i to na temelju medijskih napisa o boravku, u više navrata, dužnosnika Tomislava Ćorića u Klubu Dragana Kovačevića, u vezi s činjenicom da je dužnosnik bio involviran u imenovanje Dragana Kovačevića predsjednikom Uprave istog trgovačkog društva.

Uvidom u članke objavljene na internetskim portalima [www.tportal.hr](http://www.tportal.hr), [www.net.hr](http://www.net.hr), [www.telegram.hr](http://www.telegram.hr), [www.slobodnadalmacija.hr](http://www.slobodnadalmacija.hr) i [www.index.hr](http://www.index.hr) Povjerenstvo je utvrdilo kako su svi dužnosnici u odnosu na koje je otvoren predmet, prema navodima iz članaka, boravili u predmetnom „Klubu“.

Tako je u odnosu na dužnosnika Tomislava Ćorića objavljen članak naslova „U nekoliko navrata bio sam gost u Kovačevićevom klubu“ objavljen na [www.tportal.hr](http://www.tportal.hr) u kojem dužnosnik navodi da Dragana Kovačevića zna od 2013., prije svega po ekonomskim pitanjima u toj fazi, a onda, s obzirom na to da je bio resorni ministar u njegovom resoru, da su se družili čitav niz puta.

U odnosu na dužnosnika Josipa Aladrovića objavljen je članak naslova „Ministar Aladrović potvrdio da je dolazio u „Klub“, a ministar Ćorić ne želi odgovoriti na pitanje jesu li se mobiteli ostavljali izvan tog prostora“ objavljenog na portalu [www.slobodnadalmacija.hr](http://www.slobodnadalmacija.hr), u kojem dužnosnik navodi da dugo poznaje Kovačevića i nekoliko je puta bio u prostoru u Slovenskoj, koji zapravo funkcionira kao klub Slavonaca u Zagrebu. S obzirom da potječe iz Slavonije, dolazio je tamo, apsolutno nije ništa čudno u tome, to su u pravilu bila ugodna druženja i ništa više od toga, naveo je dužnosnik.

U odnosu na dužnosnika Olega Butkovića objavljen je članak naslova „Butković: Bio sam u „Klubu“. Nije se tamo događalo nešto nenormalno ili nemoralno. Nisam ostavio mobitel na ulazu, od njega se ne odvajam.“ objavljen na portalu [www.tportal.hr](http://www.tportal.hr) u kojem stoji da je dužnosnik iznio kako u tom klubu ništa nije posebno, vrlo je skromno i ništa što bi toliko zaokupiralo javnost ili da se tamo događa nešto nenormalno i nemoralno. Navodi kako je bio tamo dva puta, a da Dragana Kovačevića do tada nije poznavao.

Za dužnosnika Roberta Hranja objavljen je članak naslova „Novi detalji o „Kovačevićevom klubu“- dvaput je tamo bio i načelnik Glavnog stožera, a pored aparata za kavu imao je i brojač novca“, u kojem članku se navodi kako je Ministarstvo obrane potvrdilo da je i dužnosnik Robert Hranj u dva navrata boravio u „Klubu“ u Slovenskoj 9, objavljen na portalu [www.net.hr](http://www.net.hr);

Na kraju, u odnosu na dužnosnika Zorana Milanovića objavljen je članak naslova „Predsjednik je nadrealan: „Otišao sam u klub u vrijeme lockdowna jer je bilo puno hrane koja se trebala baciti“ objavljen na portalu [www.telegram.hr](http://www.telegram.hr)).

Također, uvidom u članak naslova „Milanovića i Kovačevića povezuje još jedna adresa osim Slovenske 9. Ovako to objašnjavaju na Pantovčaku.“ objavljen na portalu [www.tportal.hr](http://www.tportal.hr) utvrđeno je da se u istom navodi da je jedna od dodirnih točaka ovog dvojca koji se družio u klubu u Slovenskoj 9, ali i mnogo ranije, još jedna adresa – Miramarska 24. Na toj je adresi sjedište Janafa, a ondje je prijavljena i Milanovićeva tvrtka EuroAlba Advisory. Poslovno-turistički kompleks Business Center International u Miramarskoj 24 adresa je mnogih tvrtki, pa tako i Janafa, ali i Milanovićeve tvrtke, čija je upravljačka prava prije nego što je prisegnuo za predsjednika države prenio na knjigovodstveni ured. Janaf je postao suvlasnik zgrade još 2007. Tada od tvrtke SN Holding d.d. kupuju poslovne prostore na drugom, trećem, četvrtom i petom katu, podrumske prostorije te parkirna mjesta u garaži na razini -1, ukupne površine 4.423,42 kvadratna metra. Nadalje, na istoj adresi prijavljena je i Milanovićeva tvrtka EuroAlba Advisory. Ako je suditi prema odgovorima iz Janafa i Ureda predsjednika, riječ je tek o pukoj slučajnosti. U Janafu tvrde kako poslovne prostore u Miramarskoj 24 daju u najam, ali isključivo svojoj sestrinskoj tvrtki JANAF-upravljanje projektima d.o.o.

U Povjerenstvu je 1. listopada 2020. pod brojem 711-U-3547-P-221/20-01-5 zaprimljena neanonimna prijava mogućeg sukoba interesa podnesena protiv dužnosnika Tomislava Ćorića, ministra gospodarstva i održivog razvoja, Josipa Aladrovića, ministra rada, mirovinskog sustava, obitelji i socijalne politike, Olega Butkovića, ministra mora, prometa i infrastrukture, Roberta Hranja, načelnika Glavnog stožera oružanih snaga i Zorana Milanovića, predsjednika Republike Hrvatske, povodom koje je otvoren predmet P-221/20.

U prijavi se u bitnome traži da Povjerenstvo istraži jesu li ministri Tomislav Ćorić, Josip Aladrović i Oleg Butković, kao i Robert Hranj, načelnik Glavnog stožera Oružanih snaga te predsjednik Republike Hrvatske Zoran Milanović prekršili odredbe ZSSI-a boraveći i družeći se (jelo, piće, kartanje, itd.) u takozvanom klubu uhićenog Dragana Kovačevića.

U prijavi se nadalje navodi da se prostor u koji su zalazili državni dužnosnici kako bi se u tajnosti družili nalazi u Slovenskoj 9 u Zagrebu. Riječ je o mjestu u kojemu je Dragan Kovačević, uhićeni direktor Janaf-a, prema pisanju medija, primio 1,95 milijuna kuna mita od poduzetnika Kreše Peteka. U sporni ilegalni klub, prema vlastitom priznanju, zalazila su trojica aktualnih ministara - Tomislav Ćorić, Josip Aladrović i Oleg Butković, kao i predsjednik Republike Hrvatske Zoran Milanović i Robert Hranj, načelnik Glavnog stožera Oružanih snaga.

Koliko je poznato javnosti, klub nije bio registriran za ugostiteljsku djelatnost koja se odvijala tamo. Posebno je sporno druženje i nepoštivanje propisanih mjera u vrijeme tzv. lockdowna, dok su na snazi bila različite restrikcije za građane i zabrana rada ugostiteljskih objekata. Također, prema pisanju medija, Kovačević je svoje goste u klubu na zabavama častio hranom i pićem, što otvara pitanje i mogućeg neprimjerenog darivanja (čl. 5., čl. 7. i čl. 11. ZSSI-a). Ukoliko nije bila riječ o darivanju, nameće se pitanje jesu li dužnosnici plaćali hranu i piće te jesu li im izdani računi. Isto tako, zabrinjava informacija iz medija da su posjetitelji kluba morali ostavljati službene mobitele na ulazu kluba, što otvara pitanje što se to moralo pod svaku cijenu sakriti, navodi se u prijavi.

Posebno je sporna uloga ministra Ćorića zaduženog za energetiku, u čijem je resoru je i Janaf, ističe prijavitelj. U trenutku kada on, navodno, boravi u tom klubu, odlučuje se o imenovanjima članova Uprave Janaf-a. U isto vrijeme je ministar i na čelu Povjerenstva koji provodi intervjue s kandidatima i potpisuje zaključak koji ide prema Vladi s prijedlogom Uprave, a s istim tim čovjekom, kojeg zapravo predlaže, druži se u klubu, navedeno je u prijavi.

Budući da se navedene prijave u bitnom dijelu odnose na iste okolnosti te na iste dužnosnike, Povjerenstvo je donijelo zaključak da će se povodom navedenih predmeta voditi jedan postupak pod brojem P-216/20.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 4. ZSSI-a propisano je da su predsjednik i članovi Vlade Republike Hrvatske (potpredsjednici i ministri u Vladi Republike Hrvatske) dužnosnici u smislu navedenog Zakona,

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Tomislav Ćorić od 23. srpnja 2020. obnaša dužnost ministra gospodarstva i održivog razvoja, dok je od 9. lipnja 2017. do 22. srpnja 2020. obnašao dužnost ministra zaštite okoliša i energetike.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Josip Aladrović od 23. srpnja 2020. obnaša dužnost ministra rada, mirovinskog sustava, obitelji i socijalne politike, dok je od 19. srpnja 2019. do 22. srpnja 2020. obnašao dužnost ministra rada i mirovinskog sustava.

Uvidom u Registar dužnosnika koji ustrojava i vodi Povjerenstvo utvrđeno je da dužnosnik Oleg Butković od 23. srpnja 2020. obnaša dužnost ministra mora, prometa i infrastrukture, dok je od 19. listopada 2016. do 22. srpnja 2020. u prethodnom mandatu obnašao istu dužnost.

Stoga su i dužnosnik Tomislav Ćorić, povodom obnašanja dužnosti ministra gospodarstva i održivog razvoja, Josip Aladrović, povodom obnašanja dužnosti ministra rada, mirovinskog sustava, obitelji i socijalne politike, Oleg Butković, povodom obnašanja dužnosti ministra mora, prometa i infrastrukture te Robert Hranj, povodom obnašanja dužnosti načelnika Glavnog stožera oružanih snaga obvezni postupati sukladno odredbama ZSSI-a.

Člankom 3. stavkom 1. podstavkom 1. ZSSI-a propisano je da je predsjednik Republike Hrvatske dužnosnik u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da dužnosnik Zoran Milanović od 28. veljače 2020. obnaša dužnost predsjednika Republike Hrvatske, dok je od 14. listopada 2016. do 28. veljače 2017. obnašao dužnost zastupnika u Hrvatskom saboru, stoga je i Zoran Milanović povodom obnašanja dužnosti predsjednika Republike Hrvatske obvezan postupati sukladno odredbama ZSSI-a.

Člankom 3. stavkom 1. podstavkom 33. ZSSI-a propisano je da su načelnik i zamjenici načelnika Glavnog stožera Oružanih snaga Republike Hrvatske, dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da dužnosnik Robert Hranj od 1. ožujka 2020. obnaša dužnost načelnika Glavnog stožera oružanih snaga u Ministarstvu obrane, dok je u istom Ministarstvu od 1. ožujka 2015. do 29. veljače 2020. obnašao dužnost direktora Glavnog stožera Oružanih snaga, stoga je i Robert Hranj povodom obnašanja dužnosti načelnika Glavnog stožera oružanih snaga u Ministarstvu obrane obvezan postupati sukladno odredbama ZSSI-a.

Člankom 7. podstavkom e) ZSSI-a propisano je da je dužnosnicima zabranjeno tražiti, prihvatiti ili primiti vrijednost ili uslugu radi glasovanja o bilo kojoj stvari, ili utjecati na odluku nekog tijela ili osobe radi osobnog probitka ili probitka povezane osobe,

Sukladno članku 4. stavku 2., član obitelji dužnosnika u smislu ZSSI-a je bračni ili izvanbračni drug dužnosnika, njegovi srodnici po krvi u uspravnoj lozi, braća i sestre dužnosnika te posvojitelj, odnosno posvojenik dužnosnika.

Stavkom 5. istog članka propisano je da su povezane osobe u smislu ovog Zakona osobe navedene u stavku 2. ovog članka te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Uvidom u podatke nadležnog Trgovačkog suda u Zagrebu utvrđeno je da je pod matičnim brojem subjekta 080118427, OIB 89018712265 upisano trgovačko društvo Jadranski naftovod d.d. (dalje u tekstu: JANAF). Uvidom u povijesni izvadak iz sudskog registra za predmetno trgovačko društvo utvrđeno je da je Dragan Kovačević predsjednikom Uprave postao u trećem mandatu, i to od 12. veljače 2020., a opozvan je odlukom Nadzornog odbora 25. rujna 2020. Funkciju predsjednika Uprave obnašao je u prethodnim mandatima, i to 2012.-2016. i 2016.-2020.

Povjerenstvo je radi provjere osnovanosti i vjerodostojnosti navoda iz zaprimljene prijave te stjecanja vlastitih saznanja radi donošenja odluke o tome postoje li okolnosti koje ukazuju na moguću povredu odredbi ZSSI-a, zatražilo očitovanje i dokumentaciju od nadležnih tijela.

Uvidom u izvadak iz zemljišne knjige Općinskog građanskog suda u Zagrebu, Zemljišnoknjižni odjel Zagreb, k.o. Grad Zagreb utvrđeno je da je na k.č.br. 5247, zk.ul. 4492 upisana zgrada mješovite uporabe na adresi Slovenska ulica 9, a da je kao vlasnik 13. suvlasničkog dijela s neodređenim omjerom etažno vlasništvo (E-13), poslovni prostor u prizemlju koji se sastoji od jedne prostorije površine 28,50 m2 upisano trgovačko društvo Finkor d.o.o., OIB: 31122192410, iz Zagreba, Slovenska 9.

Uvidom u izvadak iz sudskog registra Trgovačkog suda u Zagrebu utvrđeno je da je trgovačko društvo Finkor d.o.o. upisano pod matičnim brojem 080157524, OIB 31122192410, sa sjedištem u Zagrebu, Slovenska 9, a kao osnivač i član društva upisan je Dragan Kovačević.

Nadalje, uvidom u podatke sudskog registra istog Trgovačkog suda utvrđeno je da je predmetno trgovačko društvo jedini osnivač drugog trgovačkog društva, GLOBFI d.o.o., također sa sjedištem u Zagrebu, Slovenska 9, MBS: 080439293, OIB: 77338989787. Isto tako, društvo GLOBFI d.o.o. jedini je osnivač trgovačkog društva EKO-GLOB d.o.o., također sa sjedištem u Zagrebu, Slovenska 9, MBS: 080524305, OIB: 66288776715.

Nadalje, kao jedini osnivač i član društva Centar ekonomskog razvoja-CER d.o.o. sa sjedištem u Zagrebu, Božidara Adžije 22, u sudskom registru Trgovačkog suda u Zagrebu upisan je Dragan Kovačević.

Također, Dragan Kovačević je u sudskom registru Trgovačkog suda u Zagrebu upisan i kao član trgovačkog društva Rašeljke d.o.o. iz Novske Trg dr. Franje Tuđmana 5, MBS: 080272478, OIB: 36971387052.

Uvidom u izvadak iz sudskog registra Trgovačkog suda u Zagrebu utvrđeno je da je trgovačko društvo EuroAlba Advisory d.o.o. upisano pod matičnim brojem 081060080, OIB 85855923664, sa sjedištem u Zagrebu, Miramarska 24, a kao jedini osnivač i član društva upisan je Zoran Milanović.

Povjerenstvo je uputilo dopis Ministarstvu gospodarstva i održivog razvoja, Ministarstvu rada, mirovinskoga sustava, obitelji i socijalne politike, Ministarstvu mora, prometa i infrastrukture te Ministarstvu obrane, u svrhu utvrđivanja činjenica i prikupljanja dokumentacije u predmetu, vezano za okolnost mogućih poslovnih odnosa između navedenih tijela javne vlasti i trgovačkih društava FINKOR, EKOGLOB, GLOBFI, CENTAR EKONOMSKOG RAZVOJA i RAŠELJKE.

Ministarstvo obrane se dopisima KLASA: 701-01/20-01/19, URBROJ: 512-01-20-4 i KLASA: 701-01/20-01/3, URBROJ: 512-01-21-16 očitovalo da nije imalo poslovnih odnosa s navedenim trgovačkim društvima.

Isto tako, Ministarstvo gospodarstva i održivog razvoja se dopisima KLASA: 011-01/21-01/86, URBROJ: 517-10-1-21-2 i KLASA: 011-01/21-01/86, URBROJ: 517-14-21-4 očitovalo da nije imalo poslovnih odnosa s navedenim trgovačkim društvima.

Nadalje, Ministarstvo rada, mirovinskoga sustava, obitelji i socijalne politike se dopisima KLASA: 023-01/20-01/164, URBROJ: 524-02-2-1-1/1-20-2 i KLASA: 023-01/21-01/64, URBROJ: 524-02-01/1-21-2 očitovalo da nije imalo poslovnih odnosa s navedenim trgovačkim društvima.

Ministarstvo mora, prometa i infrastrukture se dopisom KLASA: 053-01/20-01/208, URBROJ: 530-02-2-1-20-2 i dopisom zaprimljenim u Povjerenstvu 24. ožujka 2021. očitovalo da nije imalo poslovnih odnosa s navedenim trgovačkim društvima.

Trgovačko društvo JANAF se, na zahtjev Povjerenstva, dopisom zaprimljenim u ulaznoj pošti Povjerenstva pod brojem 711-U-3953-P-221/20-09-5 očitovalo da također nisu imali poslovnih odnosa s trgovačkim društvima FINKOR, EKOGLOB, GLOBFI, CENTAR EKONOMSKOG RAZVOJA i EUROALBA ADVISORY, a da je Jadranski naftovod, dioničko društvo osnovano u skladu sa Zakonom o trgovačkim društvima i drugim pozitivnim propisima Republike Hrvatske sa dualističkim ustrojem organa te od organa ima Upravu, Nadzorni odbor i Glavnu skupštinu. Glavna skupština je organ koju čine dioničari društva koji sudjelovanjem u radu skupštine ostvaraju svoja upravljačka prava. Temeljem Statuta društva JANAF d.d. jedna dionica daje pravo na jedan glas u Glavnoj skupštini. Temeljni kapital Društva iznosi 2.952.437.940,00 kn te je podijeljen na 1.007.658 redovnih dionica koje glase na ime, svaka u nominalnom iznosu od 2.930,00 kn, a koje se vode kod Središnjeg klirinškog depozitarnog društva pod oznakom JNAF-R-A. S obzirom da je JANAF, d.d. društvo čije su dionice uvrštene na uređeno tržište, njima se trguje radnim danima Zagrebačke burze posredstvom brokera te se promjene bilježe na računu dioničara koje vodi Središnje klirinško depozitarno društvo. Nadalje navode da je struktura dioničara na dan 26.10.2020. sljedeća: MINISTARSTVO DRŽAVNE IMOVINE/HZMO 37,26%, CERP (38083028711) 26,28 %, MINISTARSTVO DRŽAVNE IMOVINE/REPUBLIKA HRVATSKA %14,97, INA D.D. 11,80%, HEP D.D. 5,36 %, OTP BANKA D.D./AZ OMF KATEGORIJE B 2,19 %, ADDIKO BANK D.D./PBZ CO OMF -KATEGORIJA B 0,42 %, ZAGREBAČKA BANKA D.D. /AZ PROFIT OTVORENI DOBROVOLJNI MIROVINSKI FOND 0,18 %, OTP BANKA D.D. /AZ OBVEZNI MIROVINSKI FOND KATEGORIJE A 0,14 %, UNION D.D. 0,13 % i MALI DIONIČARI 1,27 %.

 Trgovačko društvo JANAF se, nadalje, dopisom zaprimljenim u ulaznoj pošti Povjerenstva pod brojem 711-U-1274-P-216-20/21-15-5 očitovalo da je imalo poslovni odnos s trgovačkim društvom RAŠELJKE d.o.o. iz Novske, Trg dr. Franje Tuđmana 5. Radi se o kupnji proizvoda (rakija šljivovica, rakija viljamovka, rakija voćna) društva RAŠELJKE d.o.o. za potrebe poslovnih poklona za poslovne partnere Društva JANAF d.d., prema popisu koji se nalazi u prilogu računa. Predmetna kupnja i isporuka proizvoda izvršena je 10.12.2018., 12.12.2019. i 08.04.2020, a ugovorena vrijednost isporučenih proizvoda iznosi: ukupno 61.300,00 kn (PDV uključen). Riječ je o pojedinačnim isporukama kako slijedi:

- Račun broj 163/1/1 od 10.12.2018. u iznosu 24.175,00 kn

- Račun broj 164/1/1 od 12.12.2019. u iznosu od 24.750,00 kn

- Račun broj 8/1/1 od 08.04.2020. u iznosu od 12.375,00 kn.

Društvo JANAF d.d. nije obveznik primjene Zakona o javnoj nabavi te nije proveden postupak javne ili jednostavne nabave. U prilogu dopisa su dostavljeni predmetni računi s pratećom dokumentacijom.

 Nadalje, na zahtjev Povjerenstva, Gradski ured za gospodarstvo, energetiku i zaštitu okoliša dopisom KLASA: 335-02/20-004/69 URBROJ: 251-09-11/001-20-2 se očitovao da je, uvidom u Upisnik o minimalnim uvjetima ugostiteljskih objekata koji se ne kategoriziraju, a koji se vodi u Gradskom uredu za gospodarstvo, energetiku i zaštitu okoliša utvrđeno da trgovačko društvo FINKOR d.o.o. nije upisano u isti, te da nije ishodilo minimalne uvjete za obavljanje ugostiteljske djelatnosti u prostoru u Zagrebu, Slovenska ulica 9. Ujedno je provjerom u informacijskom sustavu upravljanja dokumentima utvrđeno da navedeno trgovačko društvo nije podnijelo zahtjev za utvrđivanje minimalnih uvjeta za obavljanje ugostiteljske djelatnosti.

 Uvidom u dopis Ministarstva gospodarstva i održivog razvoja zaprimljen u predmetu Povjerenstva broj P-33/20 koji je zaprimljen pod brojem 711-U-3426-P-33/20-03-4 Povjerenstvo je utvrdilo bitne činjenice vezane uz imenovanje Dragana Kovačevića predsjednikom Uprave JANAF-a, a u kojem postupku je sudjelovao, kako dužnosnik Tomislav Ćorić, tako i dužnosnici Josip Aladrović i Oleg Butković.

Naime, Ministarstvo gospodarstva i održivog razvoja izvijestilo je da je Javni natječaj za odabir kandidata za predsjednika i dva člana uprave JANAF-a objavljen 10. siječnja 2020. u Narodnim novinama, broj 4/20, te na mrežnim stranicama JANAF d.d. i Ministarstva zaštite okoliša i energetike. Obavijest o raspisanom javnom natječaju objavljena je u Večernjem listu.

Na javni natječaj pristiglo je ukupno šesnaest prijava od čega je jedanaest prijava podneseno pravovremeno, uredno i potpuno dok preostalih pet prijava nije zadovoljavalo raspisane uvijete natječaja. U privitku dopisa je dostavljen zapisnik o postupku izbora kandidata, pisano mišljenje o kandidatima te prijedlog Zaključka o imenovanju dr. se. Dragana Kovačevića za predsjednika Uprave trgovačkog društva JANAF d.d., te mr. se. Stjepana Adanića i gosp. Vladislava Veselice za članove Uprave trgovačkog društva JANAF d.d.

Uvidom u dopis Ministarstva gospodarstva i održivog razvoja upućen Vladi Republike Hrvatske KLASA: 011-04/20-01/02, URBROJ: 517-10-2-20-23 utvrđeno je da je Ministarstvo zaštite okoliša i energetike obavijestilo Vladu kako je provelo javni natječaj za odabir kandidata za predsjednika i dva člana Uprave trgovačkog društva Jadranski naftovod d.d., Zagreb.

Sukladno članku 31. stavku 3. Zakona o upravljanju državnom imovinom (Narodne novine, br. 52/18) odluku o izboru kandidata za predsjednika uprave i člana uprave pravne osobe od posebnog interesa za Republiku Hrvatsku donosi Vlada Republike Hrvatske na prijedlog ministarstva u čijoj nadležnosti su djelatnosti kojima se pretežito bavi pravna osoba od posebnog interesa za Republiku Hrvatsku. Nastavno na navedeno, dostavljeni su prijedlozi imenovanja dr. sc. Dragana Kovačevića za predsjednika Uprave trgovačkog društva Jadranski naftovod d.d. Zagreb, te mr. sc. Stjepana Adanića i gosp. Vladislava Veselicu za članove Uprave trgovačkog društva Jadranski naftovod d.d., Zagreb, na razdoblje od četiri godine. Potrebnu dokumentaciju dostavilo je sukladno članku 16. Uredbe o uvjetima za izbor i imenovanje članova nadzornih odbora i uprava pravnih osoba od posebnog interesa za Republiku Hrvatsku i načinu njihovih izbora (Narodne novine, br. 12/19).

 Uvidom u Zapisnik o provedenom javnom natječaju za odabir kandidata za predsjednika i dva člana uprave trgovačkog društva Jadranski naftovod d.d., Zagreb KLASA: 011-04/20-01/02, URBROJ: 517-10-20-22 utvrđeno je da je Odlukama ministra zaštite okoliša i energetike KLASA: 011-04/20-01/02, URBROJ: 517-10- 2-20-2 od 29. siječnja 2020. i 3. veljače 2020. imenovano Povjerenstvo za provođenje natječaja za odabir kandidata za predsjednika i dva člana uprave trgovačkog društva Jadranski naftovod, d.d., Zagreb, u sastavu:

1. dr.sc Tomislav Ćorić, predsjednik

2. Anja Bagarić, članica

3. Igor Vuković, član

4. Ivana Palinić Galović, zamjenska članica.

Iz navedenog Zapisnika proizlazi da je kandidat koji je postigao najveće rezultate na razgovoru bio dr. sc. Dragan Kovačević. Pisano mišljenje o kandidatu koje stoji u Zapisniku glasi:

„Sadašnji predsjednik uprave i dugogodišnji radnik JANAF-a stoga su mu projekti i izazovi poznata materija. U razgovoru vrlo jasan s jasnom vizijom daljnjeg razvoja društva i jasnim odgovorima na sva postavljena pitanja. Daje jasne i nedvosmislene odgovore. Kandidat je najpogodniji za predsjednika uprave.“

Nadalje, uvidom u Izvješće o provedenom razgovoru (intervju) za odabir kandidata za predsjednika i dva člana uprave Jadranskog naftovoda, objavljenog 10. siječnja 2020. u Narodnim novinama, broj 4/20, a koje su sastavili članovi Povjerenstva za provedbu javnog natječaja, o dr. sc. Draganu Kovačeviću stoji: „Kandidat je osam godina predsjednik Uprave JANAF-a. Prije toga obnašao dužnost člana uprave Zagrebačkog holdinga te ravnatelja Agencije za nadzor mirovinskih fondova - HAGENA. Diplomirao, magistrirao i doktorirao na Ekonomskom fakultetu u Zagrebu. 2014. godine proglašen je menadžerom godine. Profesor je na visokom učilištu Effectus gdje je i predstojnik katedre za financije. Član je Glavnog odbora Hrvatskog društva ekonomista. Kandidat je smiren, siguran i direktan u komunikaciji, ima jasne ciljeve za nastavak postizanja visoko postavljenih ciljeva. Ima jasnu i kvalitetnu viziju vođenja kompanije te pokazuje izrazite organizacijske sposobnosti u cilju stvaranja daljnje dobiti trgovačkog društva poštujući ciljeve smanjenja emisije stakleničkih plinova i unatoč samoj djelatnosti društva koja se temelji na fosilnim gorivima ide za postizanjem ugljične neutralnosti. Kandidat je pogodan za predsjednika uprave.“

 Povjerenstvo je, uvidom u Priopćenje sa zatvorenoga dijela 205. sjednice Vlade na internetskoj stranici Vlade Republike Hrvatske utvrdilo da je Vlada Republike Hrvatske na predmetnoj sjednici odlučivala o imenovanju mr.sc. Dragana Kovačevića predsjednikom Uprave JANAF-a, prilikom čega su istoj sjednici prisustvovala i trojica ministara, Tomislav Ćorić, Josip Aladrović i Oleg Butković.

 Slijedom svega navedenog Povjerenstvo je utvrdilo kako su dužnosnici Tomislav Ćorić, Josip Aladrović i Oleg Butković boravili u Klubu u Slovenskoj ulici 9 u Zagrebu, a koji prostor je u vlasništvu trgovačkog društva Dragana Kovačevića. Navedeni klub, kako proizlazi iz navoda u medijima, bio je zatvorenog tipa, odnosno pristup je bio ograničen. Dužnosnici Tomislav Ćorić, Josip Aladrović i Oleg Butković sudjelovali su, u poziciji ministara, u odlučivanju u imenovanju Dragana Kovačevića za predsjednika Uprave trgovačkog društva Jadranski naftovod d.d. Navedeno postupanje, a obzirom da su dužnosnici boravili u prdmetnom Klubu, nedvojbeno ostavlja loš dojam u javnosti, budući da su dužnosnici odlučivali o imenovanju osobe koja je preko svog trgovačkog društva bila u stopostotnom vlasništvu Kluba u kojem su se dužnosnici družili. Stoga Povjerenstvo nalazi da postoje okolnosti koje upućuju na moguću povredu članka 7. podstavka e) ZSSI-a te je odlučilo pokrenuti predmetni postupak, kao što je navedeno u točkama I., II. i III.

Povjerenstvo napominje kako je tijekom postupka potrebno utvrditi, a osobito iz očitovanja dužnosnika nakon ove Odluke, prirodu, svrhu i način druženja dužnosnika Tomislava Ćorića, Josipa Aladrovića i Olega Butkovića u „Klubu“ Dragana Kovačevića.

Nadalje, Povjerenstvo nije utvrdilo okolnosti iz kojih bi bilo razvidno da je došlo do povreda odredaba ZSSI-a od strane dužnosnika Zorana Milanovića i Roberta Hranja, uslijed prisustvovanja i druženja u „Klubu“ Dragana Kovačevića, a obzirom da isti nisu bili involvirani u postupak njegova imenovanja, slijedom čega je odlučeno kao u točkama IV i V. ove Odluke.

Sukladno članku 39. stavku 3. ZSSI-a, pozivaju se dužnosnici Tomislav Ćorić, Josip Aladrović i Oleg Butković da u roku od 15 dana od dana primitka ove odluke dostave Povjerenstvu pisano očitovanje u odnosu na razloge pokretanja ovog postupka kao i na ostale navode iz ovog obrazloženja.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Tomislav Ćorić, elektronička dostava
2. Dužnosnik Josip Aladrović, elektronička dostava
3. Dužnosnik Oleg Butković, elektronička dostava
4. Dužnosnik Robert Hranj, elektronička dostava
5. Dužnosnik Zoran Milanović, osobna dostava
6. Podnositelj prijave
7. Objava na internetskoj stranici Povjerenstva
8. Pismohrana